Ilmselt on enamik inimesi juba tänavareklaami, ajalehe Sindi Sõnumid ja Interneti vahendusel hästi teavitatud 1. adventpühal algusega kell 16.30 toimuvast jõulurahu välja kuulutamisest, mis on Sindi linna ajaloos esmakordne sündmus. Kuigi ajaloolise tava kohaselt on seda tehtud linnapea või linnasekretäri poolt, ei peeta enam tänapäeval traditsioonidest nii rangelt kinni ja seekord kõnelevad jõulurahu teemal EELK Sindi koguduse hooldajaõpetaja Tõnu Taremaa ja Sindi  Linnavolikogu aseesimees Toomas Kuuda. Muusikaliselt esinevad Margrit Kitse laululapsed ja kogu sündmustik peetakse Sindi Gümnaasiumi ees. Kadi Kalmus palus lisada, et inimestel on võimalik kuuse juurest võtta kodudesse kaasa elavat tuld. Selleks sobivad küünlad, aga veel paremini kinnised laternad, et tuul teekonnal tuld ei kustutaks.